પડે છે ત્યારે સઘળું પડે છે. સુપ્રીમ કોર્ટનો રથ જમીનથી ચાર વેંત અદ્ધર ચાલતો નથી, એ ઘટનાનો પર્દાફાશ સુપ્રીમ કોર્ટના જ ચાર વિદ્વાન ન્યાયમૂર્તિઓએ શુક્રવારે પત્રકાર પરિષદમાં કર્યો હતો. તા.૧૨મી જાન્યુઆરી, શુક્રવાર, ૨૦૧૮નો દિવસ ભારતીય લોકશાહીના ઇતિહાસમાં ‘કાળા દિવસ’ સમાન ઓળખાશે. જસ્ટિસ ચેલમેશ્વર, જસ્ટિસ મદન લોકુર, જસ્ટિસ કુરિયન જોસેફ અને જસ્ટિસ રંજન ગોગોઈ– આ ચાર વિદ્વાન, પ્રામાણિક, નિષ્ઠાવાન અને ગંભીર પ્રકૃતિ ધરાવતા સિનિયર મોસ્ટ જજોએ ઉતાળવે એક પત્રકાર પરિષદ બોલાવીને શુક્રવારે સવારે જાહેર કર્યુ હતું કે સુપ્રીમ કોર્ટમાં એડમિસ્ટ્રેશન ઓફ જસ્ટિસ યાને કે ન્યાયિક વહિવટી પ્રક્રિયામાં ખાસ્સા ગોસમોટાળા ચાલે છે. સામાન્ય રીતે, સુપ્રીમ કોર્ટના કે હાઈકોર્ટના જજો કદી પત્રકાર પરિષદ યોજીને ન્યાયતંત્ર કે વહીવટી તંત્ર વિરુદ્ધ હરફ પણ ઉચ્ચારતા નથી. ન્યાયતંત્રમાં એક તંદુરસ્ત પ્રણાલિ રહેલી છે કે, કોઈપણ વિવાદ થાય તો મામલો ઘરમેળે ઉકેલવો. ટૂંકમાં, ન્યાયતંત્રના પ્રહરીઓ-સુપ્રીમ કોર્ટના સિનિયર જજ કદી અદાલતોની ભવાઈ કે ભવાડા બહાર ન આવે એની ખાસ્સી તકેદારી લે છે.